Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 395/14/8811	Trebišov, 4.12.2014
EEČ : 2-69-672-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako štatutárny zástupca spoločnosti ICOMA-TV s.r.o. XXXXX, ul. Ruskovská č. 6 za obdobie od augusta 2013 až do februára 2014 zadržal a neodviedol splatné dávky nemocenského, starobného, invalidného poistenia  a poistenia v nezamestnanosti, ktoré zrazil zamestnancom zo mzdy vo výške 9,4 % z vymeriavacieho základu, čím takto spôsobil dlh Sociálnej poisťovni a.s., pobočka XXXXX, M. R. Štefánika č. 178 v rozsahu 672,29 €.

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ v XXXXX, Odbor kriminálnej polície, 2. oddelenie vyšetrovania XXXXX, sp.zn. ORP-259/2-VYS-TV-2014 zo dňa 20.10.2014 je obvinený XXXXX stíhaný za prečin neodvedenie dane a poistného podľa § 277 ods. 1 Tr. zák., ktorý spáchal tak, ako je to uvedené vo výrokovej časti tohto uznesenia.

Po ukončení vyšetrovania vyšetrovateľ OR PZ XXXXX predložil spis prokurátorovi s návrhom na zastavenie trestného stíhania v zmysle ustanovenia § 215 ods. 1 písm. h/ Tr. por., pretože zanikla trestnosť činu s poukazom na ustanovenie § 86 ods. 1 písm. e/ Tr. zák. 

Preskúmaním predloženého vyšetrovacieho spisu som zistil, že návrh vyšetrovateľa OR PZ XXXXX je dôvodný. Obvinený XXXXX po vznesení obvinenia uhradil Sociálnej poisťovni a.s., pobočka XXXXX nedoplatok na poistnom, ktorý zrazil zamestnancom zo mzdy  v celkovej výške 672,29 € a to dňa 03.11.2014 priamo do pokladne Sociálnej poisťovne, a.s., pobočka XXXXX. 

Podľa § 215 ods. 1 písm. h/ Tr. por. prokurátor zastaví trestné stíhanie ak zanikla trestnosť činu. 

Podľa § 86 ods. 1 písm. e/ Tr. zák. trestnosť činu zaniká aj vtedy, ak ide o trestný čin neodvedenia dane a poistného podľa § 277 Tr. zák., ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Podľa § 86 ods. 2 Tr. zák. trestného činu podľa ods. 1 písm. e/ nezaniká, ak ide o páchateľa, ktorý bol za obdobný čin v predchádzajúcich 24 /dvadsiatichštyroch/ mesiacoch postihnutý, alebo ak trestné stíhanie páchateľa za obdobný čin bolo v predchádzajúcich 24 /dvadsiatichštyroch/ mesiacoch zastavené z dôvodu zániku trestnosti trestného činu podľa ods. 1. 

Lustráciou obvineného nebolo zistené, aby tento bol za obdobný čin v predchádzajúcich 24 /dvadsiatichštyroch/ mesiacoch postihnutý a trestné stíhanie za obdobný čin v predchádzajúcich 24 /dvadsiatichštyroch/ mesiacoch zastavené z dôvodu zániku trestnosti trestného činu (§ 86 ods. 2 Tr. zákona).

Keďže obvinený XXXXX pred skončením vyšetrovania a jeho oboznámením, ktoré sa konalo dňa 21.11.2014 uhradil Sociálnej poisťovni dlh na poistnom v plnej výške, rozhodol som tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Kohan
prokurátor